KIRJALLINEN KYSYMYS P-3722/98

esittäjä(t): Antonios Trakatellis (PPE) komissiolle

(25. marraskuuta 1998)

Aihe: Ydinturvallisuus ja Bulgarian lähentymisstrategia

Komission kertomuksessa, jossa käsitellään Bulgariassa tapahtunutta edistymistä maan pyrkiessä EU:n jäseneksi, mainitaan, että maan lyhyen aikavälin ensisijaiset energiapoliittiset tavoitteet ovat riittämättömät ja että Bulgarian energia-alan kehittämisstrategia ei vastaa todellisia tarpeita. Vastoin niitä sitoumuksia, jotka Bulgaria on antanut Euroopan yhteisön kanssa tekemänsä Eurooppa-sopimuksen yhteydessä ja ydinturvarahastoa - jota myös yhteisö rahoittaa - koskevan sopimuksen yhteydessä, maan hallitus ei vaikuta halukkaalta pysäyttämään Kozloduin neljää ydinreaktoria, jotka ovat erittäin vaarallisia ja joiden turvallisuuden parantaminen järkevin kustannuksin ei ole mahdollista.

1. Koska ydinturvallisuus lukeutuu Agenda 2000:ssa asetettuihin ensisijaisiin tavoitteisiin, tiedustelen, onko mahdollista, että vaarallisten reaktorien toiminta jatkuu EU:n ja Bulgarian liittymiskumppanuuden puitteissa, samalla kun Bulgaria sisällyttää lainsäädäntöönsä energia-alaan ja ydinturvallisuuteen liittyviä yhteisön säännöksiä? Millä tavoin komissio aikoo käyttää jo tehtyjä sitoumuksia ja yhteisön rahoitustukea hyväksi saadakseen aikaan kyseisten reaktorien välittömän pysäyttämisen?

2. Miten näiden reaktorien käyttöä voidaan perustella kotimaisen tarpeen kattamisella, kun samanaikaisesti toteutetaan rakennemuutoksia vanhanaikaisissa ja paljon energiaa vaativissa teollisuuslaitoksissa, mikä vähentää energiantarvetta ja kun Bulgaria ryhtyy myymään vuosittain 4 miljoonaa kWh sähköä Turkille(1)?

3. Aikooko komissio ryhtyä toimiin, jotta Keski- ja Itä-Euroopan maiden vaaralliset ydinvoimalat - ja ensimmäiseksi Kozloduin vaaralliset reaktorit - suljetaan, kuten Euroopan parlamentti hiljattain suositteli(2)?

4. Miksi komissio ei käytä Phare-varoja Bulgarian vaihtoehtoisten energialähteiden käytön rahoittamiseen ja Kozloduin ydinvoimalan ja ydinmateriaalikaivosten radioaktiivisten jätteiden käsittelyyn?

Komission jäsenen Hans van den Broekinkomission puolesta antama vastaus

(16. joulukuuta 1998)

Komissio on jatkuvasti vaatinut, että Bulgarian on suljettava Kozloduyn ydinvoimalan riskialttiit ja parantamiskelvottomat yksiköt 1-4 ydinturvarahastoa koskevasta sopimuksesta (NSA-sopimus) johtuvien Bulgarian velvoitteiden mukaista realistista aikataulua noudattaen. Tämä kanta, jonka jakavat kaikki NSA:n rahoittajat, ilmaistaan selvästi Agenda 2000 -asiakirjassa(3), liittymistä valmistelevassa kumppanuudessa ja määräaikaiskertomuksessa Bulgarian edistymisestä Euroopan unioniin liittymisen valmisteluissa. Se sisällytettiin myös 27. lokakuuta 1998 pidetyn Euroopan yhteisön ja Bulgarian assosiaationeuvoston neljännen kokouksen yhteydessä annettuun yhteisön kantaan. Vuonna 1998 komissio on useaan otteeseen ilmaissut Bulgarian hallitukselle huolensa tämän sulkemispäivämääriä koskevista aikeista.

Bulgarian huoli kotimaisen sähköntarpeen kattamisesta siinä tapauksessa, että vanhemmat ydinreaktorit suljetaan ennenaikaisesti, perustuu erittäin korkeilta vaikuttaviin ennusteisiin tulevasta tarpeesta. Lisäksi, kuten arvoisa parlamentin jäsen toteaa, Bulgarian huoli ei tunnu sopivan yhteen maan merkittävää ja lisääntyvää sähkönvientiä koskevien suunnitelmien kanssa.

Komissio on valmis auttamaan Bulgariaa täyttämään NSA-sopimuksen mukaiset velvoitteensa ja selviytymään kyseisten reaktorien ennenaikaisen sulkemisen seurauksista.

Parhaillaan harkitaan Euratom-lainaa Kozloduyn yksikköjen 5 ja 6 uudenaikaistamiseen, mikä on ehtona yksikköjen 1-4 sulkemille NSA-sopimuksen edellytysten mukaisesti. Lainan ehdottomana edellytyksenä on, että Bulgaria noudattaa sovittua sulkemisaikataulua. Toisaalta komissio ei aio rahoittaa vanhoja reaktoreita koskevia lisätöitä lukuun ottamatta sellaisia lyhyen aikavälin toimia turvallisuuden parantamiseksi, jotka osoittautuvat tarpeellisiksi niissä vielä olevan toiminnan kannalta.

Phare-ohjelmasta rahoitetaan jo nyt Bulgariaan rakennettavaa ydinjätteiden käsittelylaitosta. Assosiaatiosopimuksessa edellytetyn kattavan energiastrategian yhteydessä komissio saattaa harkita tukea vaihtoehtoisten energiamuotojen kehittämiseen. Tätä tavoitetta edistää osaltaan Bulgarian ottaminen mukaan Inogate-ohjelmaan.

Komissio pitää erittäin tärkeänä sitä, että Bulgariassa ja muissa unionin jäsenyyttä hakeneissa maissa suljetaan mahdollisimman pian sellaiset ydinreaktorit, joita ei kohtuullisin kustannuksin voida parantaa vastaamaan kansainvälisiä turvallisuusvaatimuksia. Komissio aikoo yhdessä muiden NSA:n rahoittajien kanssa ryhtyä tarvittaviin lisätoimiin päästäkseen tyydyttävään ratkaisuun liittymistä edeltävän kehityksen kumppaniensa kanssa Euroopan ydinturvallisuuden edistämiseksi.

(1) Bulgarian ja Turkin 6. marraskuuta 1998 allekirjoitettu yhteistyöpöytäkirja.

(2) Päätöslauselma A4-0354/98, 22. lokakuuta 1998 pidetyn istunnon pöytäkirja.

(3) KOM(97) 2000 lopullinen.